text: 40-årig anholdt efter forsøg på overfald med køkkenknive
  14 oktober 2019 kl. 19.59
  En mand forsøgte mandag at overfalde en person i Ribe. Ingen er kommet til skade.
  En 40-årig mand bevæbnet med to køkkenknive forsøgte mandag eftermiddag at angribe en beboer i en trappeopgang i en ejendom i Ribe.
  Ingen personer er kommet til skade i forbindelse med hændelsen, der fandt sted ved 15.30-tiden.
  Da politiet nåede frem til boligen, brugte de tjenestepistoler i forbindelse med anholdelsen - dog uden at affyre skud.
  Politiet vurderer, at manden er psykisk syg, og han vil blive undersøgt af en læge for at vurdere, om manden kan møde i et eventuelt grundlovsforhør i løbet af tirsdagen, eller om han eventuelt skal fremstilles in absentia og varetægtsfængsles i surrogat på en psykiatrisk afdeling.
  